ROZHODNUTIE RADY
z 24. septembra 2004,
ktorým sa z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska upravuje rozhodnutie 2004/246/ES
(2004/664/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (ďalej len „zmluva o pristúpení z roku 2003“),
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (ďalej len „akt o pristúpení z roku 2003“), najmä na jeho článok 57 ods. 1,
so zreteľom na návrh Komisie,
keďže:
(1)
Pre určité akty, ktoré zostávajú v platnosti po 1. máji 2004 a vyžadujú si z dôvodu pristúpenia úpravy, v akte o pristúpení z roku 2003 neboli stanovené potrebné úpravy, alebo boli stanovené, ale vyžadujú si ďalšie úpravy.
(2)
V súlade s článkom 57 ods. 2 aktu o pristúpení z roku 2003 Rada prijme takéto úpravy vo všetkých prípadoch, ak Rada prijala pôvodný akt sama alebo spoločne s Európskym parlamentom.
(3)
Podľa rozhodnutia 2004/246/ES (1) členské štáty sú oprávnené v záujme Európskeho spoločenstva podpísať a ratifikovať protokol z roku 2003 k Medzinárodnému dohovoru o zriadení Medzinárodného fondu na odškodnenie za škody spôsobené ropným znečistením z roku 1992, alebo pristúpiť k nemu, a zároveň Rakúsko a Luxembursko sú oprávnené v záujme Európskeho spoločenstva pristúpiť k týmto základným dokumentom.
(4)
Rozhodnutie 2004/246/ES sa preto v súlade s článkom 53 aktu o pristúpení z roku 2003 uplatňuje na nové členské štáty od okamihu pristúpenia. V prípade nových členských štátov, a to Česká republika, Estónsko, Maďarsko a Slovensko, ktoré nie sú zmluvnými stranami týchto základných dokumentov, sa však od Rady požaduje osobitné povolenie, ktoré týmto štátom umožňuje pristúpiť k týmto základným dokumentom a k protokolu z roku 2003 a ktoré ich vyzýva k tomu, aby do konca decembra 2005 súhlasili s tým, že budú viazané týmito základnými dokumentmi a protokolom.
(5)
Spojené kráľovstvo a Írsko sú viazané nariadením Rady (ES) č. 44/2001 z 22. decembra 2000 o súdnej právomoci, uznávaní a výkone rozsudkov v občianskych a obchodných veciach (2), a preto sa zúčastňujú na prijímaní a uplatňovaní tohto rozhodnutia.
(6)
V súlade s článkami 1 a 2 protokolu o postavení Dánska, ktorý je pripojený k Zmluve o Európskej únii a k Zmluve o založení Európskeho spoločenstva, sa Dánsko nezúčastňuje na prijatí tohto rozhodnutia, a preto ním nie je viazané, ani nepodlieha jeho uplatňovaniu.
(7)
Rozhodnutie 2004/246/ES by preto malo byť primerane zmenené a doplnené,
PRIJALA TOTO NARIADENIE:
Článok 1
Rozhodnutie 2004/246/ES sa týmto mení a dopĺňa takto:
1.
Článok 1 ods. 2 znie:
„2. Česká republika, Estónsko, Luxembursko, Maďarsko, Rakúsko a Slovensko sú týmto ďalej oprávnené pristúpiť k základným dokumentom.“
2.
Článok 2 sa mení a dopĺňa takto:
a)
odsek 1 sa nahrádza takto:
„1. Členské štáty uskutočnia kroky potrebné na vyjadrenie súhlasu s tým, že budú viazané Protokolom o Doplnkovom fonde v súlade s jeho článkom 19 ods. 2 v primeranej lehote, a ak je to možné, do 30. júna 2004 s výnimkou Českej republiky, Estónska, Luxemburska, Maďarska, Rakúska a Slovenska, ktoré vyjadria súhlas s tým, že budú viazané protokolom podliehajúc podmienkam uvedeným v odseku 3 tohto článku.“
b)
odsek 3 sa nahrádza takto:
„3. Česká republika, Estónsko, Luxembursko, Maďarsko, Rakúsko a Slovensko uskutočnia potrebné kroky, aby podľa možnosti do 31. decembra 2005 vyjadrili súhlas s tým, že budú viazané základnými dokumentmi a protokolom o Doplnkovom fonde.“
Článok 2
Toto rozhodnutie nadobudne účinnosť dňom jeho uverejnenia v Úradnom vestníku Európskej únie.
Uplatňuje sa od 1. mája 2004.
Článok 3
Toto rozhodnutie je adresované členským štátom v súlade so Zmluvou o založení Európskeho spoločenstva.
V Bruseli 24. septembra 2004